Oplader fra Xiaomi fylder telefonen på bare 17 minutter

Kinesiske Xiaomi går vist efter en rekord i hurtig opladning med sin kommende 100W-oplader. Det trumfer Huaweis 55W-oplader som følger med den foldbare Mate X og er den hidtil hurtigste oplader, vi har hørt om.

Firmaets chef, Lin Bin, delte en video på det sociale netværk Weibo, hvori man ser et 4.000mAh-batteri blive tanket fra 0 procent til 50 procent på bare syv minutter – og fra 50 til 100 procent på bare ti minutter mere. Videoen kan ses herunder, men nu kender du slutningen.

Den hurtigste lader, du får med en telefon der kan købes i dag, er Huaweis P30 Pro, der leveres med en 40W-oplader, men normalt ligger de mellem 15W og 30W. Den oplader, der følger med iPhone Xs er på sølle 5W.

Det bedste er, at 100W-opladeren fra Xiaomi ikke bare er et laboratorieeksperiment. Lu Weibling, der er chef for Xiaomis Redmi-brand, bekræfter på Weibo, at opladeren snart går i masseproduktion. Det kræver sandsynligvis en speciel telefon, der kan håndtere at blive udsat for 100W, men det melder historien endnu intet om.

Xiaomi kom til Danmark i september sidste år, hvor teleselskabet 3 satte det kinesiske mærke på hylderne.

Oplader fra Xiaomi fylder telefonen på bare 17 minutter